作者:程節齋
標題:沁園春
內容:髧彼兩髦，未幾見兮，突而弁兮。記昔年犀玉，奇資秀質，今朝簪佩，豐頰修眉。滿面春風，一團和氣，發露胸中書與詩。人都羨，是君家駒子，天上麟兒。畫堂人物熙熙。會簪履雍容舉慶宜。看筮日禮賓，陳鍾列俎，三加致祝，一獻成儀。綠鬢貂蟬，朱顏豸角，早有君臣慶會期。榮冠帶，看綬懸若若，印佩累累。